Pi rakusisene kontsentratsioon varieerub erinevate kasvutingimuste korral kuni 4 korda (5-18 mM). Rakusisene PPi hulk püsib üldjuhul muutumatuna (0,5 mM), kuid muutub detekteerimatuks stressitingimustes, näiteks glükoosi limitatsiooni puhul. Pi rakku transportimisel osalevad 2 süsteemi - Pst ja Pit süsteemid. Pst süsteem on kõrge afiinsusega, Pit aga madala afiinsusega. Olukorras, kus Pi kontsentratsioon on kõrge, transporditakse seda rakku Pit transporteri abil, mida sünteesitakse rakus konstitutiivselt. Pi limitatsiooni korral aga indutseeritakse Pst süsteem (ligi 100-kordne aktivatsioon) ja Pi viiakse rakku Pst abil. Samas arvatakse, et Pst süsteem toimib basaalsel tasemel ka Pi kõrge kontsentratsiooni korral, kuna Pst süsteem kontrollib Pho reguloni negatiivselt. Intaktset Pst süsteemi on vaja Pho reguloni Pi - poolsel inhibitsioonil. Pst süsteem koosneb mebraaniga assotsieerunud kompleksist, mille moodustavad 4 valku. Tegemist on ABC transportersüsteemiga, kuhu kuuluvad ka näiteks histidiini ja maltoosi transporterid. 2 valku on transmembraansed, moodustades transpordikanali, ülejäänud 2 sisaldavad ATP-d siduvat motiivi. Pit on ühe-komponendiline transporter, mis on analoogiline LacY-le.